**Հ Ի Մ Ն Ա Վ Ո Ր ՈՒ Մ**

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻՆ ԳՈՒՅՔ ԱՄՐԱՑՆԵԼՈՒ ՄԱՍԻՆ**

**ՀՀ կառավարության որոշման նախագծի**

Ներկայացված նախագծով առաջարկվում է ուժը կորցրած ճանաչել ՀՀ կառավարության 01.02.2018 թվականի թիվ 83-Ա որոշումը (այսուհետ՝ Որոշում) և Երևան քաղաքի Թաիրով թիվ 14 հասցեում գտնվող գույն ամրացնել ՀՀ քննչական կոմիտեին։

Որոշման համաձայն ՀՀ ՏԿԵՆ պետական գույքի կառավարման կոմիտեին (այսուհետ՝ Կոմիտե) ամրացված Երևան քաղաքի Ռուսթավելու N 17 հասցեում գտնվող նախկին Երևանի Շ. Ռուսթավելու անվան N 23 հիմնական դպրոցի շենքը-շինությունները և դրանց օգտագործման ու սպասարկման համար հատկացված հողամասը, ինչպես նաև Երևան քաղաքի Թաիրովի N 14 հասցեում գտնվող նախկին Երևանի N 81 միջնակարգ դպրոցի շենքը-շինությունները և դրանց օգտագործման ու սպասարկման համար հատկացված հողամասը նվիրաբերվել են Երևանի համայնքին (այսուհետ՝ Համայնք) ՝ այդ շենքերում նախադպրոցական կրթություն (մանկապարտեզ) և (կամ) արտադպրոցական դաստիարակություն (երաժշտական, սպորտի, արվեստի դպրոց և այլն) կազմակերպելու նպատակով:

Կոմիտեի և Համայնքի միջև 01.03.2018 թվականին կնքվել են նվիրաբերության թիվ 01-2018 և թիվ 02-2018 պայմանագրերը՝ համապատասխանաբար Երևան քաղաքի Թաիրով թիվ 14 և Երևան քաղաքի Ռուսթավելու թիվ 17 հասցեներում գտնվող շենք-շինությունների վերաբերյալ և ներկայումս դրանց նկատմամբ գրանցված է Համայնքի սեփականության իրավունքը։

Կոմիտե է դիմել Երևանի քաղաքապետը՝ տեղեկացնելով, որ որոշման ընդունումից մինչ օրս նվիրաբերված գույքը դեռևս Որոշմամբ նախատեսված պայմաններով նպատակային նշանակությամբ չի օգտագործվել և Երևան համայնքի կողմից չի նախատեսվում դրանք ըստ նպատակային նշանակության օգտագործել՝ միաժամանակ տեղեկացնելով, որ նշված տարածքներում բնակությունը սակավ է և նոր մանակապարտեզներ հիմնելու անհրաժեշտություն չկա և առաջարկել է հարցը կարգավորել ՀՀ քաղաքացիական օրենսգրքի 605-րդ հոդվածի 6-րդ մասի պահանջներին համապատասխան՝ նվիրաբերությունը վերացնելու միջոցով, որի պարագայում Երևանի քաղաքապետարանը պատրաստակամ է կնքել համապատասխան համաձայնագրեր նվիրաբերության պայմանագրերը լուծելու մասին։

Կոմիտե է դիմել նաև ՀՀ քննչական կոմիտեի ղեկավարը՝ տեղեկացնելով, որ ՀՀ քրեական և քրեական դատավարության նոր օրենսգրքերի կիրարկման տարբերությամբ պայմանավորված՝ առաջիկայում նախատեսվում է ՀՀ քննչական կոմիտեի գործառույթների, կառուցվածքի և աշխատակիցների թվաքանակի էական ընդլայնում, որով պայմանավորված՝ հրատապ անհրաժեշտություն է առաջանում համակարգն ապահովել նաև նոր շենքային պայմաններով և համապատասխան աշխատանքային հնարավորություններով՝ միաժամանակ խնդրելով Երևան քաղաքի Թաիրովի N 14 հասցեում գտնվող շենքը տրամադրել ՀՀ քննչական կոմիտեին։

 Ներկայացված նախագծով առաջարկվում է ուժը կորցրած ճանաչել Որոշումը, Համայնքի հետ կնքել 01.03.2018 թվականին կնքված թիվ 01-2018 և թիվ 02-2018 պայմանագրերը լուծելու մասին համաձայնագրեր երկու անվանում գույքի նկատմամբ գրանցել ՀՀ սեփականության իրավունքը և Երևան քաղաքի Թաիրով թիվ 14 հասցեում գտնվող գույքն ամրացնել ՀՀ քննչական կոմիտեին։

**ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետության և գրավչության բարձրացմանը, միասնական բազայի հաշվառմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ Որոժման ընդունման արդյունքում, երկու անվանում անշարժ գույքի նկատմամբ կգրանցվի ՀՀ սեփականության իրավունքը և հնարավորություն կստեղծվի դրանք շահագործել պետության կարիքների համար, ինչը բխում է ՀՀ կառավարության 2021-2026թթ. ծրագրի պահանջներից։**

**«Հայաստանի Հանրապետության քննչական կոմիտեին գույք ամրացնելու մասին»** ՀՀ կառավարության որոշման նախագծի ընդունուման արդյունքում ՀՀ պետական բյուջեում եկամուտների էական ավելացում կամ նվազեցում չի առաջանա։